മിനിമം ചാർജ് കുത്തനെ വർധിപ്പിക്കാനുള്ള നീക്കവുമായി സ്റ്റേറ്റ് ബാങ്ക് ഓഫ് ഇന്ത്യ . ആറ് മെട്രോ നഗരങ്ങളിലെ സേവിംഗ്സ് അക്കൌണ്ടിലെ മിനിമം ബാലൻസാണ് എസ്ബിഐ 5000 രൂപയാക്കി വർധിപ്പിക്കുന്നത് . ഏപ്രിൽ ഒന്നുമുതൽ എസ്ബിഐ തീരുമാനം പ്രാബല്യത്തിൽ വരുമെന്നാണ് സൂചന . രാജ്യത്ത് പെൻഷനേഴ്സും വിദ്യാർത്ഥികളും ഉൾപ്പെടെ 31 കോടി നിക്ഷേപകരെ നേരിട്ട് ബാധിക്കുന്നതാണ് എസ്ബിഐയുടെ നീക്കം . മിനിമം ബാലൻസ് സൂക്ഷിക്കാത്ത അക്കൌണ്ട് ഉടമകളിൽ നിന്ന് പിഴ ഈടാക്കുമെന്ന് എസ്ബിഐ പ്രഖ്യാപിച്ചതിന് പിന്നാലെയാണ് മിനിമം ബാലൻസിലുള്ള കടുംപിടുത്തം . ഈ തീരുമാനം പരിശോധിക്കാൻ കഴിഞ്ഞ ദിവസം കേന്ദ്രസർക്കാർ നിർദേശിച്ചിരുന്നു . എസ്ബിഐയുടേയും അഞ്ച് അസോസിയേറ്റ് ബാങ്കുകളുടേയും അക്കൌണ്ട് ഉടമകൾക്ക് മിനിമം ബാലൻസ് സൂക്ഷിച്ചില്ലെങ്കിൽ മെട്രോ അക്കൌണ്ടിന് 100 രൂപയും ഗ്രാമീണ മേഖലയിൽ 20 രൂപയുമാണ് ഈടാക്കുക . ഏപ്രിൽ ഒന്നുമുതൽ മെട്രോ , അർബൻ , സെമി അർബൻ , റൂറൽ എന്നിങ്ങെ അഞ്ച് വിഭാഗങ്ങൾക്കും പ്രതിമാസം വ്യത്യസ്ത ബാലൻസ് പരിധി ഏർപ്പെടുത്തുന്ന കാര്യവും തീരുമാനമായിട്ടുണ്ട് . മെട്രോ ബ്രാഞ്ചുകൾക്ക് 5000 രൂപയാണ് മിനിമം ബാലൻസ് ഇത് പാലിക്കാത്ത പക്ഷം 50നും 100നും ഇടയിലുള്ള തുകയാണ് പിഴയായി ഈടാക്കുക . അർബൻ , സെമി അർബൻ ബ്രാഞ്ചുകളിലെ മിനിമം ബാലൻസ് 3000രൂപ , 2000 രൂപ എന്നിങ്ങനെയായിരിക്കും മിനിമം ബാലൻസ് സൂക്ഷിക്കേണ്ട തുക . ഗ്രാമീണ ബ്രാഞ്ചുകളിൽ 1000 രൂപയും പിഴ 20നും 50നും ഇടയിലുള്ള തുകയും ആയിരിക്കും . സ്റ്റേറ്റ് ബാങ്ക് ഓഫ് ട്രാവൻകൂർ , സ്റ്റേറ്റ് ബാങ്ക് ഓഫ് മൈസൂർ , സ്്റ്റേറ്റ് ബാങ്ക് ഓഫ് പട്യാല , സ്റ്റേറ്റ് ബാങ്ക് ഓഫ് ഹൈദരാബാദ് എന്നീ അഞ്ച് ബാങ്കുകൾ ഏപ്രിൽ ഒന്നുമുതൽ എസ്ബിഐയിൽ ലയിപ്പിക്കാനിരിക്കെയാണ് എസ്ബിയുടെ ഈ നീക്കം . മിനിമം ബാലൻസ് സൂക്ഷിക്കാത്തവരിൽ നിന്ന് പിഴ ഈടാക്കാനുള്ള എസ്ബിഐ നീക്കം പരിശോധിക്കണമെന്നാവശ്യപ്പെട്ട് രംഗത്തെത്തിയ കേന്ദ്രസർക്കാർ , ഒരു മാസത്തിൽ നാല് ഇടപാടുകൾക്ക് ശേഷമുള്ള ഓരോ ഇടപാടുകൾക്കും 150 രൂപ വീതം പിഴ ഈടാക്കാനുള്ള നീക്കം പരിശോധിക്കണമെന്നും തിങ്കളാഴ്ച നിർദ്ദേശിച്ചിരുന്നു . എസ്ബിഐ , ആക്സിസ് , ഐസിഐസിഐ , എച്ച്ഡിഎഫ്സി എന്നീ ബാങ്കുകളാണ് ചാർജ്ജ് വർധിപ്പിച്ചത് .